[Foto’s] Ses ‘uiters gevaarlike misdadigers’ ontsnap in GautengArgieffoto Die polisie het ŉ beroep op die publiek gedoen om inligting te versprei van ses “uiters gevaarlike misdadigers” wat Sondag uit die aanhoudingselle van ŉ Johannesburgse polisiestasie ontsnap het. Kapt. Mpande Khoza, polisiewoordvoerder, het aan Maroela Media bevestig die ontsnapping het Sondagoggend by die Ennerdale-polisiestasie, suid van Johannesburg, plaasgevind. “Die ses het ontsnap deur ŉ gat wat hulle in die dak van hul aanhoudingsel gemaak het,” het Khoza gesê. Hy het gesê die verdagtes is glo lede van ŉ bende wat die afgelope tyd die gemeenskappe en sakeondernemings in onder meer Ennerdale, Lenasia-Suid, die Vaaldriehoek, Orange Farm en Fine Town teister. “Die mans is in hegtenis geneem in verband met ŉ reeks sakerooftogte in dié gebiede. Hulle staan tereg op aanklagte van sakeroof en die besit van ongelisensieerde vuurwapens.” Die verdagtes is Tsepo Calias Witters Liduma (26) van Fine Town, Xolani (alias XXX) Baas (25) van Fine Town, Lehlohonolo Mkhabu (29) van Lesotho maar woonagtig in Mazibukopark, Bright Kheswa (27) van Mosambiek maar woonagtig in Fine Town, Bause Kgotso Bennedect (26) van Fine Town en Mkgomotsi Elias Matjejane (29) van Fine Town. Die omstandighede rakende hul ontsnapping word ondersoek. Khoza het gewaarsku dat die verdagtes as “goed gewapen” beskou moet word. Die publiek word aangeraai om nie die mans te konfronteer nie, maar dadelik kapt. Joseph by 079 525 1499 of Crime Stop by 086 010 111 te bel.